PAPDA: Deklarasyon Inisyativ MPDP nan okazyon 28 lane anivèsè 7 fevriye a
Batay kont rejim diktati sa a, se pat sèlman yon leve kanpe pou fè fanmi Divalye yo ak akolit li yo kite pouvwa a. Se pat yon mouvman sèlman kont makout ak kont lame kraze zo a. Se te yon mouvman sosyal ki te vize yon chanjman nan sosyete a ak nan Leta a. Mouvman demokratik popilè sa a te charye yon pwojè politik ak ekonomik pou yon lòt peyi, yon pwojè ki te manifeste atravè yon pil ak yon pakèt revandikasyon. Pami revandikasyon sa yo, Inisyativ MPDP a ap raple : 1.	Kaba Leta trradisyonèl, diktatoryal la epi konstwi yon Leta demokratik ; 2.	Tabli souverènte popilè a nan peyi a epi retire l anba dikta gwo pisans yo ; 3.	Respè libète ak dwa moun yo, lavil kou nan milye riral la, fanm kou gason ; 4.	Libète laprès ak dwa pou moun yo fè epi antre nan òganizasyon sosyal kou politik, ki dwe fonksyone san antrav bò kote Leta ; 5.	Amelyore kondisyon lavi tout popilasyon an espesyalman klas defavorize yo nan sosyete a ; 6.	Pwoteje anviwonnman ak resous peyi a epi pèmèt travayè latè yo jwenn tè pou yo travay ak akonpayman ; 7.	Patisipasyon pèp la nan desizyon k ap pran nan peyi a.
Pòtoprens 7 fevriye 2014 Inisyativ MPDPinimpdp2014@yahoo.fr